Krap jouself met potskerwe - www.bybelkennis.co.za
by Mitch Kalp · Published 14/10/2010 · Updated 28/09/2014
Krap jouself met potskerwe – Jan van der Watt
Ons lees dat Job homself op die ashoop met "potskerwe" krap. Dit was altyd vir my moeilik om te verstaan.
Eers net iets oor potskerwe. Kleipotte en borde, ens. was natuurlik die normale gebruiksartikels. Daar is langs sekere dorpe ashope opgegrawe met hope en hope potskerwe. Wanneer mense skynbaar gevoel het die potte is onrein, of nie meer bruikbaar nie, is dit op 'n hoop gegooi. Potskerwe was dus volop.
Die gekrappery is iets anders. Mense het normaalweg nie gebad nie, hoewel hulle dit wel gedoen het as daar water was. Rituele baddens was ook bekend. Die manier waarop mense hulle skoongemaak het, is om hulle lywe met byvoorbeeld as te vryf. Op dié manier is van vuilgoed ontslae geraak. As hulle olie (bv. olyfolie) gehad het, het hulle dit met die as gemeng. Dan het hulle ook 'n soort "messie" gehad wat krom gebuig was. Hierdie messie is dan gebruik om die vuil olie of as af te krap. As jy nie 'n messie gehad het nie, was 'n potskerf ook seker goed genoeg. So het Job homself probeer skoon hou.